作者:杜甫
標題:曲江三章，章五句
內容:曲江蕭條秋氣高，菱荷枯折隨風濤，遊子空嗟垂二毛。白石素沙亦相蕩，哀鴻獨叫求其曹。即事非今亦非古，長歌激越梢林莽，比屋豪華固難數。吾人甘作心似灰，弟侄何傷淚如雨。自斷此生休問天，杜曲幸有桑麻田，故將移住南山邊。短衣匹馬隨李廣，看射猛虎終殘年。